KIRJALLINEN KYSYMYS P-2580/99 esittäjä(t): Umberto Bossi (TDI) komissiolle. Yhteisön ECIP-ohjelma.



Virallinen lehti nro 280 E , 03/10/2000 s. 0076 - 0077



KIRJALLINEN KYSYMYS P-2580/99 esittäjä(t): Umberto Bossi (TDI) komissiolle (16. joulukuuta 1999) Aihe: Yhteisön ECIP-ohjelma Euroopan yhteisön ECIP-ohjelma (Euroopan yhteisön sijoituskumppanit) on ollut todellinen menestys, ja komissio on muun muassa antanut sen yhteydessä yli 3 miljardia euroa järjestelyiden 1, 2, 3 ja 4 mukaisten toimien rahoittamiseen. Esitettyjen rahoituspyyntöjen valitseminen ja arvioiminen on hidastunut huomattavasti komission sisäisten uudelleenjärjestelyiden vuoksi. Tämä on puolestaan johtanut siihen, että komission jo hyväksymille hankeille myönnettyjen avustusten maksamista on lykätty jo muutamien kuukausien ajan, vaikka tarvittavat varat ovat olemassa. Lisäksi neuvoston asetuksen voimassaolon päättyminen ja kolmansiin maihin tehtäviä investointeja koskevien tukiohjelmien yleinen uudistaminen uhkaavat pidentää entisestään odotusaikoja, mutta avunsaajille ei ole kerrottu käsittelyn aikataulusta. Tämän vuoksi esittäisinkin komissiolle seuraavat kysymykset: 1. Onko komissio huolehtinut siitä, että kansalaisille kerrotaan komission päätöksestä lykätä avustusten maksamista ja lykkäämisen syistä sekä siitä, miten käsittelyä aiotaan nopeuttaa? 2. Aikooko komissio huolehtia rahoituksen jakamisesta vuoden 1999 aikana esitetyille ja hyväksytyille hankkeille? 3. Minkälaisia takuita komissio voi antaa jo esitettyjen (ja käsittelyä odottavien) sekä jo hyväksyttyjen rahoituspyyntöjen esittäjille siitä, että edellä esitetyt ongelmat ratkaistaan nopeasti? 4. Aiotaanko ECIP-ohjelmaa jatkaa vai korvataanko se toisella ohjelmalla? 5. Onko siirtymäkauden ajaksi suunniteltu toimia, jotka takaavat sen, että hankkeiden eri vaiheiden käsittelyä voidaan jatkaa? Chris Pattenin komission puolesta antama yhteinen vastaus kirjallisiin kysymyksiin P-2580/99 ja E-2599/99 (24. tammikuuta 2000) Viime vuosina Euroopan yhteisön sijoituskumppanit -ohjelmaa (ECIP) koskevien käsittelemättömien hakemusten määrä on lisääntynyt. Tämän vuoksi vuoden 1999 alkupuolella päätettiin, että komissio käyttäisi rajallisia voimavarojaan ensisijaisesti voimassaolevien sopimusten päättämiseen, maksamattomien maksujen suorittamiseen ja käyttämättömien ja palautettavien ECIP -varojen takaisin saamiseen. Komissio on äskettäin päättänyt tehdä esityksen neuvostolle ja Euroopan parlamentille, että ECIP-asetusta jatkettaisiin yhden vuoden siirtymäkauden ajan 31. päivään joulukuuta 2000, jotta voitaisiin seurata operatiivisesti aikaisemmin rahoitettuja toimintoja ja muuttaa jo allekirjoitettuja sopimuksia sekä antaa teknistä apua käynnissä olevien toimintojen loppuun saattamisen ja päättämisen varmistamiseksi. Uusia hankkeita ei enää rahoiteta 31. joulukuuta 1999 jälkeen, ja sellaiset rahoitushakemukset, joita komissio ei ollut virallisesti hyväksynyt ennen kyseistä päivää, palautetaan hakijoille. Euroopan yhteisön sijoituskumppanit -ohjelman puolueeton arviointi saatetaan päätökseen vuonna 2000, mikä mahdollistaa sen, että komissio voi määritellä koordinoidun strategian sellaisia eri välineitä varten, joiden tarkoituksena on edistää investointeja kehitysmaissa.